Document ID: 32009D0908

Reference:
9.12.2009
BG
Официален вестник на Европейския съюз
L 322/28
РЕШЕНИЕ НА СЪВЕТА
от 1 декември 2009 година
за установяване на мерките за прилагане на Решението на Европейския съвет относно председателството на Съвета, и относно председателството на подготвителните органи на Съвета
(2009/908/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 16, параграф 9 от него,
като взе предвид Договора за функционирането на Европейския съюз, и по-специално член 236, буква б) от него,
като взе предвид Решението на Европейския съвет от 1 декември 2009 година относно председателството на Съвета (1), и по-специално член 2, трета алинея и член 4 от него,
като има предвид, че:
(1)
Следва да се установят мерки за прилагането на Решението на Европейския съвет относно председателството на Съвета (по-нататък наричано „Решението на Европейския съвет“).
(2)
Тези мерки за прилагане включват реда, по който предварително определените групи от три държави-членки да изпълняват последователно председателството, за последователни периоди от 18 месеца, като се има предвид фактът, че от 1 януари 2007 г., в съответствие с процедурния правилник на Съвета, действа системата с 18-месечната програма на Съвета, която се съгласува между трите председателства, изпълняващи тази функция през съответния период.
(3)
В съответствие с член 1 от Решението на Европейския съвет съставът на групите трябва да взема предвид многообразието на държавите-членки и географското равновесие в Съюза.
(4)
Разделението на задълженията между държавите-членки в рамките на всяка група е определено в член 1, параграф 2 от Решението на Европейския съвет. И в двата случая, предвидени в член 2, параграф 1 от настоящото решение, държавите-членки във всяка група ще определят с взаимно съгласие практическите договорености за съвместната си работа.
(5)
Освен това, тези мерки за прилагане следва да включват специални правила по отношение на председателството на подготвителните органи на Съвета по външни работи, както е предвидено в член 2, трета алинея от Решението на Европейския съвет.
(6)
Повечето от тези подготвителни органи следва да бъдат председателствани от представител на върховния представител на Съюза по въпросите на външните работи и политиката на сигурност (по-нататък „върховния представител“), докато останалите от тях следва да продължат да се председателстват от шестмесечното председателство. Когато председателят на такива органи е представител на върховния представител може да се прилага преходен период.
(7)
Подготвителните органи, които не са председателствани от шестмесечното председателство, следва също да бъдат изброени в настоящото решение, както е предвидено в член 2, трета алинея от Решението на Европейския съвет.
(8)
Председателството на подготвителните органи, които не са изброени в настоящото решение, ще се изпълнява в съответствие с член 2 от Решението на Европейския съвет,
ПРИЕ НАСТОЯЩОТО РЕШЕНИЕ:
Член 1
Редът, по който държавите-членки ще изпълняват председателството на Съвета от 1 януари 2007 г., е уреден в Решение на Съвета от 1 януари 2007 г. относно реда, по който ще се изпълнява мандатът на председателството на Съвета (2).
Разпределението на този ред председателства по групи от три държави-членки, в съответствие с член 1, параграф 1 от Решението на Европейския съвет, е уредено в приложение I към настоящото решение.
Член 2
1.   Всеки член на група, както е посочено в член 1, втора алинея изпълнява последователно, за срок от шест месеца, председателството на всички състави на Съвета, с изключение на състава по външни работи. Останалите членове на групата подпомагат председателството във всички негови задължения въз основа на 18-месечната програма на Съвета.
2.   Членовете на дадена група, както е посочено в член 1, могат да постигат и други договорености помежду си.
3.   И в двата случая, предвидени в параграфи 1 и 2, държавите-членки във всяка група определят с взаимно съгласие практическите договорености за съвместната си работа.
Член 3
До 1 юли 2017 г. Съветът взема решение за реда, по който държавите-членки ще изпълняват председателството от 1 юли 2020 г.
Член 4
Подготвителните органи на Съвета по външни работи се председателстват в съответствие с правилата, уредени в приложение II.
Член 5
Подготвителните органи на Съвета, изброени в приложение III, се председателстват от постоянно председателство, определено в същото приложение.
Член 6
Настоящото решение влиза в сила в деня на приемането му.
Публикува се в Официален вестник на Европейския съюз.
Съставено в Брюксел на 1 декември 2009 година.
За Съвета
Председател
B. ASK
(1)  ОВ L 315, 2.12.2009 г., стр. 50.
(2)  ОВ L 1, 4.1.2007 г., стр. 11.
ПРИЛОЖЕНИЕ I
Германия
януари—юни
2007 г.
Португалия
юли—декември
2007 г.
Словения
януари—юни
2008 г.
Франция
юли—декември
2008 г.
Чешка република
януари—юни
2009 г.
Швеция
юли—декември
2009 г.
Испания
януари—юни
2010 г.
Белгия
юли—декември
2010 г.
Унгария
януари—юни
2011 г.
Полша
юли—декември
2011 г.
Дания
януари—юни
2012 г.
Кипър
юли—декември
2012 г.
Ирландия
януари—юни
2013 г.
Литва
юли—декември
2013 г.
Гърция
януари—юни
2014 г.
Италия
юли—декември
2014 г.
Латвия
януари—юни
2015 г.
Люксембург
юли—декември
2015 г.
Нидерландия
януари—юни
2016 г.
Словакия
юли—декември
2016 г.
Малта
януари—юни
2017 г.
Обединено кралство
юли—декември
2017 г.
Естония
януари—юни
2018 г.
България
юли—декември
2018 г.
Австрия
януари—юни
2019 г.
Румъния
юли—декември
2019 г.
Финландия
януари—юни
2020 г.
ПРИЛОЖЕНИЕ II
ПРЕДСЕДАТЕЛСТВО НА ПОДГОТВИТЕЛНИТЕ ОРГАНИ НА СЪВЕТА ПО ВЪНШНИ РАБОТИ (1)
Председателството на подготвителните органи на Съвета по външни работи, посочени в категории 1—4 в таблицата по-долу, е организирано по следния начин:
1.
Категория 1 (подготвителни органи в областта на търговията и развитието):
Подготвителните органи се председателстват от шестмесечното председателство.
2.
Категория 2 (подготвителни органи на географски принцип)
Подготвителните органи се председателстват от представител на върховния представител.
3.
Категория 3 (подготвителни органи на хоризонтален принцип, основно ОВППС)
Подготвителните органи се председателстват от представител на върховния представител, с изключение на следните подготвителни органи, които се председателстват от шестмесечното председателство:
—
Работна група на съветниците по външни отношения (RELEX);
—
Работна група „Тероризъм“ (Международни аспекти) (COTER);
—
Работна група за прилагането на специални мерки за борба с тероризма (COCOP);
—
Работна група „Консулски въпроси“ (COCON);
—
Работна група „Международно публично право“ (COJUR); и
—
Работна група „Морско право“ (COMAR).
4.
Категория 4 (подготвителни органи, свързани с ОПСО)
Подготвителните органи, свързани с ОПСО, се председателстват от представител на върховния представител (2).
Върховният представител и шестмесечното председателство си сътрудничат тясно, за да осигурят съгласуваност между всички подготвителни органи на Съвета по външни работи.
За категории 3 и 4 шестмесечното председателство продължава да председателства подготвителните органи по време на преходен период до шест месеца след приемане на Решението на Съвета относно организацията и функционирането на Европейската служба за външна дейност (ЕСВД). За категория 2 този преходен период ще трае до 12 месеца.
Условия и ред за назначаване на председатели
Когато Решението на Европейския съвет или настоящото решение постановява, че подготвителен орган (КПС и съответните работни групи) се председателства от представител на върховния представител, отговорността за назначаването на председател носи върховният представител. Тези назначения се основават на компетентност, като се осигурява адекватно географско равновесие и прозрачност. Върховният представител гарантира, че лицето, което възнамерява да назначи за председател, ще се ползва с доверието на държавите-членки. Ако съответното лице все още не е член на ЕСВД, то следва да стане неин член в съответствие с процедурата за наемане на персонала ѝ, поне за периода на назначението. Действието на тази договореност се оценява в рамките на доклада за статуса на ЕСВД, предвиден за 2012 г.
1.
Подготвителни органи в областта на търговията и развитието
Комитет „Член 207“
Работна група „АКТБ“
Работна група „Сътрудничество за развитие“ (DEVGEN)
Работна група „ЕАСТ“
Работна група „Изделия с двойна употреба“
Работна група „Търговски въпроси“
Работна група „Суровини“
Работна група „Обща система за преференции“
Работна група „Подготовка на международни конференции по въпросите на развитието“/Конвенция на ООН за борба с опустиняването/Конференция на ООН за търговия и развитие (UNCTAD)
Работна група „Хуманитарна и продоволствена помощ“
Работна група „Експортно кредитиране“
2.
Подготвителни органи на географски принцип
Работна група „Машрек и Магреб“ (COMAG/MaMa)
Работна група „Източна Европа и Централна Азия“ (COEST)
Работна група „Западни Балкани“ (COWEB)
Работна група „Близък изток и Персийски залив“ (COMEM/MOG)
Работна група „Азия и Океания“ (COASI)
Работна група „Латинска Америка“ (COLAT)
Работна група „Трансатлантически отношения“ (COTRA)
Работна група „Африка“ (COAFR)
3.
Подготвителни органи на хоризонтален принцип (предимно ОВППС)
Работна група на съветниците по външни отношения (RELEX)
Група „Николаидис“
Работна група „Глобално разоръжаване и контрол над въоръженията“ (CODUN)
Работна група „Неразпространение“ (CONOP)
Работна група „Износ на конвенционално оръжие“ (COARM)
Работна група „Права на човека“ (COHOM)
Работна група „Тероризъм“ (Международни аспекти) (COTER) (3)
Работна група за прилагането на специални мерки за борба с тероризма (COCOP) (3)
Работна група „ОССЕ и Съвет на Европа“ (COSCE)
Работна група „ООН“ (CONUN)
Работна група ad hoc за мирния процес в Близкия изток (COMEP)
Работна група „Международно публично право“ (COJUR, COJUR-ICC)
Работна група „Морско право“ (COMAR)
Работна група „Консулски въпроси“ (COCON)
Работна група „Административни въпроси и протокол на ОВППС“ (COADM)
4.
Подготвителни органи, свързани с ОПСО
Военен комитет (EUMC)
Работна група на Военния комитет (EUMCWG)
Политико-военна работна група (PMG)
Комитет за гражданските аспекти на управлението на кризи (CIVCOM)
Работна група „Европейска политика в областта на въоръженията“
(1)  Възможно най-скоро след 1 декември 2009 г. следва да се преразгледат обхватът и организацията на работните структури в областта на външните работи, по-конкретно в областта на развитието. Договореностите относно председателството на преразгледаните работни групи следва при необходимост да се адаптират в съответствие с общите принципи, посочени в настоящото приложение.
(2)  Военният комитет (EUMC) и работната група на Военния комитет (EUMCWG) продължават да се председателстват от избран председател, съгласно посоченото в приложение III, както е било и преди влизането в сила на настоящото решение.
(3)  Въпросът за работна група „Тероризъм“ (Международни аспекти) (COTER) и за работната група за прилагането на специални мерки за борба с тероризма (COCOP) ще бъде разгледан също в рамките на обсъжданията на работните структури в областта на ПВР.
ПРИЛОЖЕНИЕ III
ПРЕДСЕДАТЕЛИ НА ПОДГОТВИТЕЛНИ ОРГАНИ НА СЪВЕТА С ПОСТОЯННО ПРЕДСЕДАТЕЛСТВО
Избрани председатели
Икономически и финансов комитет
Комитет „Заетост“
Комитет „Социална закрила“
Военен комитет (1)
Комитет за икономическа политика
Комитет по финансови услуги
Работна група на Военния комитет (1)
Група „Кодекс за поведение“ (Данъчно облагане на предприятия)
Органи, председателствани от генералния секретариат на Съвета
Комитет по сигурността
Работна група „Информация“
Работна група „Обработка на правна информация“
Работна група „Електронни комуникации“
Работна група „Кодификация на законодателството“
Работна група „Юрист-лингвисти“
Работна група „Нови сгради“
(1)  Вж. също така приложение II.

Summary:
Външна политика и политика на сигурност — ролята на Съвета и Европейския съвет
Външна политика и политика на сигурност — ролята на Съвета и Европейския съвет
 
РЕЗЮМЕ НА:
Договор за Европейския съюз — член 15
Договор за Европейския съюз — член 21
Договор за Европейския съюз — член 26
Решение 2001/78/ОВППС — създаване на Комитет по политика и сигурност
Решение 2001/79/ОВППС — създаване на Военен комитет на Европейския съюз
Решение 2000/354/ОВППС — създаване на Комитет за гражданските аспекти на управлението на кризи
Решение 2009/908/ЕС — установяване на мерките за прилагане на Решението на Европейския съвет относно председателството на Съвета, и относно председателството на подготвителните органи на Съвета
КАКВА Е ЦЕЛТА НА ЧЛЕНОВЕТЕ И РЕШЕНИЯТА?
С членовете от договорите се определя ролята на Европейския съвет и Съвета на Европейския съюз (Съвета) в общата външна политика и политиката на сигурност на ЕС (ОВППС), която включва общата политика за сигурност и отбрана. В решенията са предоставени правните основания за създаването на някои от основните комитети и подготвителни органи на Съвета, които се занимават с външна политика и политика на сигурност, и се определя тяхното председателство.
ОСНОВНИ АСПЕКТИ
Ролите на Европейския съвет и Съвета в рамките на ОВППС се определят в член 26:Европейският съвет определя общите политически насоки и определя приоритетите; Съветът определя и изпълнява тези приоритети.Европейски съветВ член 26 от Европейския съвет се изисква даопредели стратегическите интереси на ЕС;определи целите и общите насоки за ОВППС, включително по въпросите на отбраната;приеме съответните необходими решения. Тези насоки и цели се основават на принципите на външната дейност на ЕС и неговите цели, определени в член 21, които включват:опазване на ценностите, основните интереси, сигурността, независимостта и целостта на ЕС;консолидиране и подкрепа на демокрацията, върховенството на закона и правата на човека;опазване на мира, предотвратяване на конфликти и укрепване на международната сигурност;насърчаване на международна система, базирана на по-силно многостранно сътрудничество и добро глобално управление. Понастоящем основните интереси и принципи на ЕС са изложени в Глобалната стратегия за външната политика и политика на сигурност на ЕС. Председателят на Европейския съвет представлява ЕС в международен план по въпроси, свързани с ОВППС, на ниво държавни и/или правителствени ръководители, без да има никакво въздействие върху правомощията на върховния представител на Съюза по въпросите на външните работи и политиката на сигурност. Върховният представител участва в работата на Европейския съвет.СъветКогато определя и прилага насоките на Европейския съвет, Съветът трябва да гарантира, че действията на ЕС са единни, последователни и ефективни. Съветът по външни работи на ЕС се председателства от върховния представител. Редица комитети и подготвителни органи подпомагат работата на Съвета на по външни работи, включително:Комитета по политика и сигурност;Военния комитет;Комитет за гражданските аспекти на управлението на кризи (известен като CivCom);работни групи в областта на ОВППС. Европейската служба за външна дейност, създадена по силата на Решение 2010/427/ЕС на Съвета след влизането в сила на Договора от Лисабон (вж. резюме), подпомага Съвета при прилагането на ОВППС.
ОТКОГА СЕ ПРИЛАГАТ ЧЛЕНОВЕТЕ И РЕШЕНИЯТА?
Членовете се прилагат от влизането в сила на Договора от Лисабон на 1 декември 2009 г. Решение 2001/78/ОВППС се прилага от 22 януари 2001 г. Решение 2001/79/ОВППС се прилага от 11 юни 2001 г. Решение 2000/354/ОВППС се прилага от 22 май 2000 г. Решение 2009/908/ЕС се прилага от 1 декември 2009 г.
ОБЩА ИНФОРМАЦИЯ
За допълнителна информация вж.:Съвет на ЕС Европейски съвет
ОСНОВНИ ДОКУМЕНТИ
Консолидиран текст на Договора за Европейския съюз — Дял III — Разпоредби относно институциите — Член 15 (ОВ C 202, 7.6.2016 г., стр. 23—24)
Консолидиран текст на Договора за Европейския съюз — Дял V — Общи разпоредби относно външната дейност на Съюза и специфични разпоредби относно общата външна политика и политика на сигурност — Глава 1 — Общи разпоредби относно външната дейност на Съюза — Член 21 (ОВ C 202, 7.6.2016 г., стр. 28—29)
Консолидиран текст на Договора за Европейския съюз — Дял V — Общи разпоредби относно външната дейност на Съюза и специфични разпоредби относно общата външна политика и политика на сигурност — Глава 2 — Специфични разпоредби относно общата външна политика и политика на сигурност — Раздел 1 — Общи разпоредби — Член 26 (предишен член 13 от ДЕС) (ОВ C 202, 7.6.2016 г., стр. 31)
Решение 2001/78/ОВППС на Съвета от 22 януари 2001 година за създаване на Комитет по политика и сигурност (OВ L 27, 30.1.2001 г., стр. 1—3)
Решение 2001/79/ОВППС на Съвета от 22 януари 2001 година за създаване на Военен комитет на Европейския съюз (OВ L 27, 30.1.2001 г., стр. 4—6)
Решение 2000/354/ОВППС на Съвета от 22 май 2000 година за създаване на Комитет за гражданските аспекти на управлението на кризи (OВ L 127, 27.5.2000 г., стр. 1)
Решение 2009/908/ЕС на Съвета от 1 декември 2009 година за установяване на мерките за прилагане на Решението на Европейския съвет относно председателството на Съвета, и относно председателството на подготвителните органи на Съвета (OВ L 322, 9.12.2009 г., стр. 28—34)
Последващите изменения на Решение 2009/908/ЕС са включени в първоначалния текст. Тази консолидирана версия е само за документална справка.
СВЪРЗАН ДОКУМЕНТ
Решение 2010/427/ЕС на Съвета от 26 юли 2010 година за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30—40)
последно актуализация 12.01.2021